**Δυνατότητα Επέκτασης**

**(Να γράψετε ένα σύντομο κείμενο έως 100 λέξεωνμε προτάσεις για τον τρόπο με τον οποίο θα μπορούσε να επεκταθεί ή/και να συνδεθεί το παρόν πρόγραμμα π.χ. με άλλες θεματικές ενότητες των Ε.Δ., Προγράμματα Σπουδών γνωστικών αντικειμένων, εκπαιδευτικών δράσεων κ.ά.)**

Σε γενικές γραμμές, οι εκπαιδευτικές δραστηριότητες και η μεθοδολογία που ακολουθείται στην θεματική «COVID-19 και Παραπληροφόρηση» μπορούν να αξιοποιηθούν σε αντίστοιχα μεγάλα ζητήματα που απασχολούν τη διεθνή κοινότητα, θέτουν διλήμματα και συστημικά αλληλοεπιδρούν με τομείς της ιδιωτικής και δημόσιας ζωής. Τέτοια ζητήματα μπορεί να είναι η μετανάστευση στον 21ο αιώνα και οι επιπτώσεις της στην οικονομία, την κοινωνία, και το φυσικό περιβάλλον σε διεθνές, εθνικό ή τοπικό επίπεδο, η κλιματική κρίση και οι αλλαγές που απαιτούνται για την αντιμετώπισή της σε διεθνές, εθνικό, τοπικό, δημόσιο ή ιδιωτικό επίπεδο, οι σύγχρονες καινοτομίες της τεχνολογίας, όπως η τεχνητή νοημοσύνη και οι επιπτώσεις της στην κοινωνική και οικονομική ζωή ενός τόπου κλπ. Στο πλαίσιο της εφαρμογής του εκπαιδευτικού υλικού στα εργαστήρια δεξιοτήτων της Γ΄ Γυμνασίου, και ειδικότερα στο πλαίσιο του Σχολικού Επαγγελματικού Προσανατολισμού (ΣΕΠ) της Γ΄ Γυμνασίου (όπως προβλέπεται από το θεσμικό πλαίσιο της Υ.Α. 94236/ΓΔ4/2021, ΦΕΚ 3567/Β/4-8-2021), ο/η εκπαιδευτικός μπορεί να εστιάσει σε θέματα, όπως η λειτουργία των ΜΜΕ και το επάγγελμα του δημοσιογράφου και του ιστορικού, αλλά και σε πεδία που σχετίζονται με τα επαγγέλματα και τις πολιτικές υγείας.

Δεδομένου ότι οι «θεωρίες συνωμοσίας» που συνδέονται με την πανδημία της COVID-19 παρουσιάζουν ανάλογα λογικά σφάλματα με τα διάφορα επιχειρήματα των αρνητών της κλιματικής αλλαγής, υπάρχουν δυνατότητες επέκτασης των εργαστηρίων και σε ζητήματα που συνδέονται με την **εκπαίδευση για την κλιματική αλλαγή**. Στην προκειμένη περίπτωση, μπορεί να αξιοποιηθούν και τα ΦΕ2 «Τα χαρακτηριστικά γνωρίσματα» και ΦΕ 3 «Μαθαίνω να σκέφτομαι κριτικά μέσα από το χιούμορ: η περίπτωση του θείου Cranky» της 2ης υποενότητας: Παραπληροφόρηση και «Θεωρίες Συνωμοσίας» - κύρια θέματα και τρόπος σκέψης (σελ. 96-109). Διάρκεια 2 διδακτικές ώρες οι οποίες μπορούν να μπουν στη θέση του πρώτου και του δεύτερου εργαστηρίου της ανωτέρω πρότασης. Στην περίπτωση αυτή, το προτεινόμενο εργαστήριο καλλιέργειας δεξιοτήτων μπορεί να ενταχθεί στην 2η Θεματική Ενότητα των εργαστηρίων δεξιοτήτων «Φροντίζω το περιβάλλον» και στην υποθεματική «Φυσικές καταστροφές» για τη Β Γυμνασίου