**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις)**

Το πλαίσιο στο οποίο τοποθετούνται τα προτεινόμενα εργαστήρια διαμορφώθηκε τον Φεβρουάριο του 2020, όταν o ΠΟΥ προειδοποιούσε για τον κίνδυνο μιας δεύτερης «πανδημίας, παράλληλης με την COVID-19, μιας πανδημίας παραπληροφόρησης και θεωριών συνωμοσίας με σοβαρές επιπτώσεις στη δημόσια υγεία, στο κύρος των επιστημόνων και τα ανθρώπινα δικαιώματα.

Έρευνες έχουν ήδη δείξει ότι είναι πολύ δύσκολη η αναίρεση των θεωριών συνωμοσίας, δεδομένου ότι αυτές έχουν βαθύτερα ψυχολογικά αίτια και δεν μεταβάλλονται τόσο εύκολα όσο άλλες πολιτικές στάσεις και αντιλήψεις. Οι ίδιες οι αποδείξεις εναντίον των «θεωριών συνωμοσίας» θεωρούνται ότι αποτελούν μέρος του ίδιου κρυφού σχεδίου και, αντί να τις αναιρέσουν, στην πραγματικότητα τις επιβεβαιώνουν.

Προκειμένου λοιπόν να ενδυναμωθούν οι μαθητές/τριες απέναντι στο αυξανόμενο αυτό κύμα παραπληροφόρησης και θεωριών συνωμοσίας, ενθαρρύνονται μέσα από το προτεινόμενο πρόγραμμα καλλιέργειας δεξιοτήτων, να μάθουν να αναγνωρίζουν *όχι μόνο αυτό που βλέπουν* οι συνωμοσιολόγοι, αλλά κυρίως *αυτό που δε βλέπουν,* δηλαδή ότι η ανθρωπότητα αντιμετώπισε για πολύ μεγάλο διάστημα επαναλαμβανόμενες πανδημίες και ότι αυτές είναι σύνθετα ζητήματα που καθιστούν αναγκαίες συστημικές παρεμβάσεις σε πολλαπλά επίπεδα.

Κύρια στόχευση του προτεινόμενου προγράμματος είναι να γίνει κατανοητό ότι η συνωμοσιολογική σκέψη μας κάνει να ερμηνεύουμε πραγματικά γεγονότα ως αποτέλεσμα μιας κακόβουλης πρόθεσης ενός ατόμου ή ομάδας συμφερόντων, και για αυτό μας εμποδίζει να αντιληφθούμε τις σύνθετες σχέσεις και τις αλληλεπιδράσεις μεταξύ περιβαλλοντικών, κοινωνικοοικονομικών και ιατρικών στρατηγικών διαχείρισης της πανδημίας.

Συνεπώς, εστιάζει στην κατανόηση του προβλήματος της πανδημίας και των θεωριών συνωμοσίας με τρόπο ολιστικό και με έμφαση στις αξίες της κριτικής σκέψης, της κοινής ευθύνης, της συνεργασίας και της αλληλεγγύης. Βασίζεται σε συμμετοχικές τεχνικές διδασκαλίας και μάθησης που ελαχιστοποιούν στο μέγιστο την μετωπική διδασκαλία και ευνοούν την ενεργό συμμετοχή, την κριτική και συστημική προσέγγιση. Η Εκπαίδευση για την Αειφορία αποτελεί άσκηση κοινωνικής εκπαίδευσης, με στόχο τη διαμόρφωση πολιτών οι οποίοι θα κάνουν δυνατή τη σημαντική αλλαγή που απαιτείται για τον μετασχηματισμό των κοινωνιών προς την αειφορία. Ως εκπαίδευση που στοχεύει στη διαμόρφωση ενεργών και κριτικά σκεπτόμενων δημοκρατικών πολιτών, αντλεί τις παιδαγωγικές της καταβολές από την κριτική παιδαγωγική και καλλιεργεί δεξιότητες, όπως αυτές της κριτικής σκέψης, της συνεργασίας, της διαλλακτικότητας, της διαπραγμάτευσης και της συναίνεσης για την επίτευξη ενός κοινού στόχου.