##### ΦΥΛΛΟ ΕΡΓΑΣΙΑΣ 1: Οι Πανδημίες στο παρελθόν: ερμηνείες και πολιτικές διαχείρισης

3η ΥΠΟΕΝΟΤΗΤΑ: Aντιμετώπιση της παραπληροφόρησης - ιστορική και συστημική προσέγγιση του κύκλου ζωής των πανδημιών

1. Παρατηρήστε τη γκραβούρα. Η σκηνή εμπνεύστηκε από την πανδημία πανώλης που εκδηλώθηκε τον 14ο αιώνα στην Κεντρική Ευρώπη και διήρκεσε πρακτικά έως τον 19ο αιώνα, καθώς εξαπλώθηκε ραγδαία σε όλη την Ευρώπη με τρομαχτικές απώλειες σε θανάτους ανθρώπων και ζώων.

α) Ποιο συμπέρασμα μπορούμε να βγάλουμε ως προς την εξήγηση που έδιναν εκείνη την εποχή οι άνθρωποι για την πανώλη;

β) Ποια διαχείριση της πανδημίας υποδηλώνεται;




Πηγή: Βίβλος του Toggenburg 1411. Ιερέας ευλογεί θύματα της πανώλης [(Ο «Μαύρος Θάνατος» του](https://eranistis.net/wordpress/2013/04/10/%CE%BF-%CE%BC%CE%B1%CF%8D%CF%81%CE%BF%CF%82-%CE%B8%CE%AC%CE%BD%CE%B1%CF%84%CE%BF%CF%82-%CF%84%CE%BF%CF%85-1346-3/) [1346 - Ερανιστής (eranistis.net)](https://eranistis.net/wordpress/2013/04/10/%CE%BF-%CE%BC%CE%B1%CF%8D%CF%81%CE%BF%CF%82-%CE%B8%CE%AC%CE%BD%CE%B1%CF%84%CE%BF%CF%82-%CF%84%CE%BF%CF%85-1346-3/))

1. Εάν ρίξουμε μια ματιά στο παρελθόν, θα δούμε ότι η ανθρωπότητα αντιμετώπισε για πολύ μεγάλο διάστημα επαναλαμβανόμενες πανδημίες. Οι αντικρουόμενες ερμηνείες που δόθηκαν για να τις εξηγήσουν οδήγησαν σε διαφορετικές στρατηγικές διαχείρισης, λιγότερο ή περισσότερο αποτελεσματικές.

Διαβάστε το Κείμενο μελέτης 1 «**Η Πανδημία Πανώλης στην Κεντρική Ευρώπη**» και συμπληρώστε τον ημιδομημένο εννοιολογικό σας χάρτη.

Ο χάρτης σας αναπτυγμένος πρέπει να απαντά στο ερώτημα: «**Με ποιες εξηγήσεις/ερμηνείες της πανδημίας της πανώλης συνδέονται οι διαφορετικές πολιτικές διαχείρισης και αντιμετώπισής της**»;

* + Προσθέστε όσους **κόμβους (έννοιες)** και όσες **συνδετικές γραμμές** (οριζόντια και κάθετα) θεωρείτε ότι λείπουν.
  + Προσθέστε τις **κατάλληλες συνδετικές φράσεις** πάνω στις οριζόντιες και κάθετες **συνδετικές γραμμές** με τρόπο ώστε κάθε γραμμή που συνδέει δύο έννοιες να δημιουργεί **μια απλή πρόταση** (με υποκείμενο, ρήμα, αντικείμενο ή κατηγορούμενο). Χρησιμοποιήστε φράσεις που να δείχνουν λογικές σχέσεις, όπως: «όπως για παράδειγμα …» «ήταν αντίθετο με ……», «ήταν όμοιο με…./συμπληρωματικό με ….», «οφειλόταν σε…» «οδήγησε σε …», «είχε ως συνέπεια…», «ανακαλύφθηκε το …», «αντιμετωπίστηκε με …..» κλπ.
  + Μπορείτε να μπείτε σε ένα online εργαλείο δημιουργίας εννοιολογικών χαρτών και να δημιουργήσετε τον δικό σας χάρτη (<https://cmapcloud.ihmc.us/>)



##### Κείμενο μελέτης 1

**«Η Πανδημία Πανώλης στην Κεντρική Ευρώπη»**

Είμαστε στο μικρό χωριό Μόντε Λούπο, στην ενδοχώρα της **Τοσκάνης** (κρατίδιο της Ιταλίας), το **φθινόπωρο του 1630** και η **πανώλη** είναι ακόμη εδώ με τις τρομακτικές απώλειές της σε ανθρώπους και ζώα. Οι κοσμικοί και θρησκευτικοί άρχοντες διαφωνούν μεταξύ τους για τα **αίτια** της συμφοράς. Δε συμφωνούν ούτε **γιατί** ήρθε στο χωριό τους η πανώλη αλλά ούτε και για το **τι πρέπει να κάνουν** για να αντιμετωπίσουν τη συμφορά. Οι θρησκευτικοί ηγέτες, όπως και οι περισσότεροι κάτοικοι, ήθελαν να εξευμενίσουν τον Θεό με μια θρησκευτική πομπή. Οι κοσμικοί αξιωματούχοι που ήταν υπεύθυνοι για θέματα υγείας, επιχείρησαν να περιορίσουν τέτοιες δημόσιες συναθροίσεις και να απομονώσουν τους ασθενείς και τις οικογένειές τους. Τότε ξέσπασαν βίαιες διαδηλώσεις.

Σύμφωνα με θεωρίες που υπήρχαν εκείνη την εποχή, η πανώλη ήταν αποτέλεσμα κάποιου «**μιάσματος**», δηλαδή του μολυσμένου αέρα που ανέδιδαν ζωικές ή φυτικές ουσίες σε αποσύνθεση. Δεν ήταν οι άνθρωποι που μετέδιδαν την ασθένεια, αλλά οι αναθυμιάσεις των τοπικών αποβλήτων – η σάπια φυτική και ζωική ύλη στο έδαφος και ο κακός αέρας που παρήγαγε. Τη θεωρούσαν θεϊκή τιμωρία για κάποια αμαρτία. Άλλοι όμως θεωρούσαν ότι υπήρχε «**μετάδοση»**, ότι η ασθένεια **δεν ήταν προϊόν ενός τόπου**, όπως έπεφτε πάνω του η θεϊκή τιμωρία**,** αλλά ταξίδευε και **μεταδιδόταν** από άνθρωπο σε άνθρωπο **μέσω επαφής**. Η διαφορά αυτή στις αντιλήψεις επηρέαζε και τους τρόπους αντιμετώπισης της πανδημίας.

Η κατανόηση της πανώλης με όρους «μιάσματος» και θεϊκής τιμωρίας, οδηγούσε σε **θρησκευτικές τελετές** για επίκληση στη θεία πρόνοια, σε **εκδίωξη ξένων**, σε **πογκρόμ** εναντίον **εβραϊκών κοινοτήτων**. Η κατανόηση της πανώλης ως ασθένειας που μεταδιδόταν από άνθρωπο σε άνθρωπο μέσω επαφής, οδηγούσε σε **περιοριστικά μέτρα**. Η θαλάσσια καραντίνα χρονολογείται από τα τέλη του 14ου αιώνα, όταν επιβλήθηκε για πρώτη φορά στο λιμάνι του Ντουμπρόβνικ αυστηρός έλεγχος των μετακινήσεων ανθρώπων και αγαθών και περιορισμός των ταξιδιών, απομόνωση αγαθών και ανθρώπων από την Ανατολή, καθώς πίστευαν ότι η πανώλη ερχόταν στα λιμάνια από την Ανατολή, Συρία, Αίγυπτο κλπ. Επιβλήθηκε μια σειρά και από άλλα μέτρα, όπως επιβολή καραντίνας κατ΄οίκον, κλινικές απομόνωσης των θυμάτων, απαγορεύσεις μαζικών συναθροίσεων (όπως οι θρησκευτικές πομπές). Η αυξημένη διοικητική ικανότητα στις πόλεις-κράτη της Ιταλίας στα τέλη του 16ου αιώνα – αρχές 17ου αιώνα οδήγησε σε υγειονομικά συμβούλια υγείας που χρηματοδοτούνταν από την κυβέρνηση, συστήματα καταγραφής και επιτήρησης, βελτιωμένες αποχετευτικές εγκαταστάσεις, καθαρισμό υπονόμων και αποκομιδή απορριμμάτων για να διασφαλίσουν ότι η ατμόσφαιρα θα ήταν καθαρή.

Ωστόσο, όσοι ακολουθούσαν τη θεωρία της μετάδοσης είχαν να λύσουν ένα σημαντικό ζήτημα. Εάν η νόσος οφείλεται σε **παράγοντες τοπικού χαρακτήρα**, εάν δηλαδή φαινόταν ότι μαστίζει κυρίως τους φτωχούς (όπως και η χολέρα), **τότε ίσως δεν ήταν μεταδοτική**. Πράγματι, δεν πέρασε απαρατήρητο στην Ιταλία, τη Γαλλία και την Αγγλία ότι η πανώλη καταδίωκε περισσότερο τους **φτωχούς** παρά τους πλούσιους, με αποτέλεσμα η ασθένεια να εξελιχθεί σε κοινωνικό πρόβλημα, σε **σύμβολο διαχωρισμού μεταξύ πλουσίων και φτωχών**. Η εμφάνιση της πανδημίας είχε να κάνει με **λιμάνια και φτωχικές συνοικίες,** κατέληξε να θεωρείται συνώνυμη της φτώχειας, την **εξηγούσαν** ως **νόσο των φτωχών**. Κατά τη διάρκεια της πανδημίας της πανώλης στην Μασσαλία το 1720, τα άτομα που ζούσαν με πολυτέλεια σε μεγάλα σπίτια είναι πάντα τα τελευταία που πλήττονται από μια μόλυνση, χάρη στα μέσα που διαθέτουν. Τη δεκαετία του 1820, η δημογραφική έρευνα του Λουι-Ρενέ Βιλερμέ απέδειξε ότι η **οικονομική κατάσταση ενός ατόμου**, και όχι περιβαλλοντικοί παράγοντες, εξηγούσε την κακή υγεία των κατοίκων των φτωχότερων διαμερισμάτων. Ίδιοι συσχετισμοί έγιναν και στα αστικά κέντρα της Αγγλίας. Ο φόβος για την πανώλη και ο **φόβος για τους φτωχούς** πήγαιναν χέρι χέρι. Αυτό οδήγησε σε μια σειρά περιορισμών που απευθύνονταν στους φτωχούς και στον έλεγχο του πληθυσμού. Στο Κέιπ Τάουν και το Σίδνεϊ η καραντίνα τον 19ο αιώνα έγινε μέσο για να τεθούν σε ισχύ φυλετικές πολιτικές σχεδιασμένες για τη διαχείριση των πληθυσμών μαύρων Αφρικανών και Κινέζων, επιβάλλοντάς τους **σκληρά μέτρα αποκλεισμού από διάφορους δημόσιους χώρους.**

**Κανένα περιοριστικό όμως μέτρο δεν είχε αποτέλεσμα.** Όλες οι προσπάθειες κρατικού ελέγχου των πανδημιών δεν είχαν αποτέλεσμα. Τα θύματα της πανώλης παράκουαν τις εντολές να μείνουν στο σπίτι τους, στη Γαλλία, Αγγλία και αλλού. Η **καραντίνα ως μέτρο δημόσιας υγείας** είχε μεγάλες επιπτώσεις στο εμπόριο και για αυτό θα δεχόταν σημαντικά πυρά τον 18ο αιώνα ως κατάλοιπο μιας λιγότερο διαφωτισμένης εποχής. Η απουσία αποτελέσματος στον έλεγχο της πανδημίας μαζί με την αυξανόμενη αβεβαιότητα σχετικά με τη μέθοδο μετάδοσης της ασθένειας, αλλά και **η λαϊκή δυσαρέσκεια για τους σοβαρούς περιορισμούς στην καθημερινή ζωή,** η σφοδρή αντίθεση της τάξης των εμπόρων στην καραντίνα **εξαιτίας των επιπτώσεών της στο εμπόριο**, έφεραν αλλαγές. Το 1897, στο Διεθνές Συνέδριο Υγιεινής στη Βενετία, η επιστήμη συνεργάστηκε με τους εμπόρους γύρω από μια θεμελιακή ιδέα εκείνης της εποχής, εκείνη των **χαλαρών περιορισμών στο εμπόριο.**

Η προσπάθεια να **ελεγχθεί η νόσος μέσω καραντίνας** εγκαταλείφθηκε, αφού άρχισαν να επιβάλλονται ολοένα και πιο αποτελεσματικά **μέτρα επιτήρησης και καταγραφής της νόσου**. Εάν διαθέταμε πληροφορίες για το πού βρίσκεται η πανώλη, θα μπορούσαμε να υιοθετήσουμε στοχευμένες κινήσεις, όπως **περιορισμούς στη μετανάστευση και καραντίνα σε λιμάνια που βρίσκονται στο επίκεντρο του ξεσπάσματος** και όχι **αυστηρά γενικά περιοριστικά μέτρα** εμπνευσμένα από φόβο και έλλειψη γνώσης. Στο επόμενο συνέδριο που διεξήχθη στο Παρίσι το 1903, η προσοχή είχε πλέον επικεντρωθεί στους **αρουραίους ως φορείς της ασθένειας**, το οποίο με τη σειρά του οδήγησε στην εντατικοποίηση της προσπάθειας να αναχαιτίζεται η πανώλη στα λιμάνια αναχώρησης: **υγειονομική μεταρρύθμιση και αποτελεσματικά μέσα επιτήρησης της νόσου και ειδοποίησης για την πορεία της**.

Όταν ο Αλεξάντρ Γερσίν, ένας Γαλλοελβετός επιστήμονας, και ο Σιμπασαμπούρο Κιτασάτο, ένας Ιάπωνας ερευνητής, εργαζόμενοι ανεξάρτητα, ανακάλυψαν, το 1894, τον **βάκιλο της πανώλης** με διαφορά δέκα ημερών ο ένας από τον άλλο, ο **τρόπος εξήγησης της ασθένειας άλλαξε**. Η ασθένεια που μάστιζε τους ανθρώπινους πληθυσμούς από τον 6ο αιώνα ήταν **αόρατη και ακατανόητη και προκαλούσε τρόμο**. Μετά την ταυτοποίηση του βάκιλου της πανώλης όλα αυτά άλλαξαν και η πανώλη του παρελθόντος μετατράπηκε σε κάτι εκ των υστέρων **αναγνωρίσιμο μέσω των συμπτωμάτων** του, το οποίο μπορούσε πλέον να αντιμετωπισθεί με **αντιβιοτικά.** Ονομάστηκε Yersinia pestis. **Μεταδιδόταν** μέσω **ψύλλων** που ζούσαν πάνω στους **αρουραίους.** Από τη σκοπιά αυτή, έγινε κατανοητό γιατί έπληττε περιοχές που είχαν σημαντικούς πληθυσμούς αρουραίων και ψύλλων και γιατί η **πανώλη έφτανε από τη θάλασσα και άρχιζε από τα λιμάνια**, γεγονός που υποδείκνυε μεν τη δράση των αρουραίων στα πλοία, αλλά δεν μπορούσε να γίνει κατανοητός ο τρόπος μετάδοσης. Έγινε έτσι κατανοητό **γιατί όλοι οι τρόποι αντιμετώπισης της ασθένειας στο παρελθόν ήταν αναποτελεσματικοί.** Οι ψύλλοι μεταπηδούσαν στους ανθρώπους και τα οικόσιτα ζώα από τους αρουραίους.

**Πηγή:** Προσαρμογή από Mc Millen, 2020 .

*Σημείωση: Ο τίτλος του κειμένου έχει μπει για τις ανάγκες της δραστηριότητας.*